钦定古今图书集成/理学汇编/学行典/第181卷 > 王览
## 钦定古今图书集成/理学汇编/学行典/第181卷 > 王览

按《晋书王览传》：“览字元通。母朱遇祥无道，览年数岁，
见祥被楚挞，辄涕泣抱持，至于成童。每谏其母。其母
少止凶虐，朱屡以非理使祥，览辄与祥俱。又虐使祥
妻，览妻亦趋而共之。朱患之，乃止。祥丧父之后，渐有
时誉，朱深疾之，密使鸩祥。览知之，径起取酒，祥疑其
有毒，争而不与，朱遽夺反之。自后朱赐祥馔，览辄先”
尝。朱惧览致毙，遂止。览孝友恭恪，名亚于祥。及祥仕
进，览亦应本郡之召，稍迁司徒西曹掾、清河太守。五
等建，封即丘子，邑六百户。泰始末，除弘训少府。职省，
转太中大夫，禄赐与卿同。咸宁初，诏曰：“览少笃至行，
服仁履义，贞素之操，长而弥固。其以览为宗正卿。”顷
之，以疾上疏乞骸骨。诏听之，以太中大夫归老，赐钱
二十万，床帐荐褥，遣殿中医疗疾给药。后转光禄大
夫，门施五马。咸宁四年卒，时年七十三，谥曰贞。